Р Е Ш Е Н И Е

гр. ЛЕВСКИ, 17.11.2014 г.
  В ИМЕТО НА НАРОДА

Левченски районен съд в публичното съдебно заседание на двадесет и втори ноември 2014 г. в състав:


                 Председател: МАРГАРИТА ДИМИТРОВА


   Съдебни заседатели: 

при участието на секретаря И.П. и прокурора ​​_, като  разгледа докладваното от съдия Димитрова а.н.д. №268 по описа за 2014 год., за да се произнесе, взе предвид следното:


Производството е по реда на чл.59 и следващите от ЗАНН.


С определение №121/25.09.2014 г., постановено по ч.н.д. №1212/2014 г. по описа на ВКС, депозираната жалба в Районен съд-Павликени от „Г.” ЕООД, ЕИК: *, със седалище и адрес на управление ***, чрез управителя Г.Г., ЕГН *********, против  електронен фиш за налагане на глоба Серия К, №0751352, издаден от ОД на МВР–Велико Търново за нарушение, установено с автоматизирано техническо средство, е изпратена за разглеждане на Районен съд-Левски.  


В жалбата се твърди, че издаденият електронен фиш е незаконосъобразен, поради допуснати нарушения на процесуалните правила, изразяващи се в  заснемане на нарушението с мобилна система за видеонаблюдение, при която има човешки фактор, а не от стационарно монтирано техническо средство, в отсъствието на контролен орган и на нарушител. В този смисъл, жалбоподателят излага съображения, че при наличието на използвана мобилна система за видеоконтрол и при наличието на контролен орган на мястото на нарушението, не е следвало да се ангажира отговорността му, посредством олекотената процедура на издаване на електронен фиш. Наказанието му е следвало да се наложи по реда на ЗАНН, чрез съставяне на АУАН и издаване на наказателно постановление. Счита, че горното е ограничило правото му на защита, тъй като го е лишило от възможността да оспори направените констатации в момента на установяването им, както и да подаде възражение по чл.44 от ЗАНН. Жалбоподателят се позовава на Тълкувателно решение №1/26.02.2014 г. на ОСК на ВАС, постановено по т.д. №1/2013 г., във връзка с даденото тълкуване на разпоредбите на чл.189, ал.4 и на чл.165, ал.2, т.6 и т.7 от ЗДвП. 

Моли съда да постанови решение, с което да отмени издадения против него електронен фиш, като незаконосъобразен.

   
Ответната страна по жалбата не се представлява и не взема допълнително становище по същата.

Съдът, като прецени събраните по делото доказателства, приема за установено следното от фактическа и правна страна:

Жалбата е подадена в законоустановения 14-дневен срок на 02.07.2014 г., считано от датата на връчване на електронния фиш – 27.06.2014 г., съгласно приложената по делото разписка, поради което се явява процесуално допустима и следва да бъде разгледана по същество. 

Разгледана по същество, жалбата е основателна. 

Против Г.Г., в качеството му на законен представител на собственика на МПС - „Г.” ЕООД, е издаден електронен фиш от ОД на МВР–Велико Търново, Серия К, №0751352, за налагане на глоба за нарушение, установено с автоматизирано техническо средство за това, че на 07.11.2013 г., в 13:46 часа, в гр.Бяла Черква, общ.Павликени, по ул.”Бачо Киро” до дом №12, в посока център, при ограничение за населено място 50 км./ч., въведено с пътен знак Д-11, заснет с АТС „TFR-M” и приспаднат толеранс от -3 км./ч., с МПС „Дачия *” * с рег. № *, е извършено нарушение за скорост №201311076235, установено и заснето с автоматизирано техническо средство №TFR1-M с №0602. Посочени са разрешената скорост от 50 км./ч., установената скорост от 72 км./ч. и превишаването на разрешената скорост - с 22 км./ч. За извършеното нарушение на чл.21, ал.1 от ЗДвП и на основание чл.189, ал.4, във вр. с чл.182, ал.3, т.3 от ЗДвП, на жалбоподателя е наложена глоба в размер на 150 лева.

Съдът намира, че при реализиране на административно-наказателната отговорност на жалбоподателя е допуснато съществено нарушение на процесуалните правила, което води до опорочаване на производството по налагане на административно наказание.

Основателно е направеното възражение в жалбата, че извършването на административно нарушение по управление на МПС с превишение на разрешената скорост е установено и заснето с мобилна система за видеоконтрол – автоматизирано техническо средство №0602, а не със стационарна камера. 


Съгласно Тълкувателно решение №1/26.02.2014 г., постановено по т.д. №18/2013 г. на ВАС, в хипотезата на чл.189, ал.4 от ЗДвП, установяването и заснемането на нарушение могат да се осъществят само със стационарно техническо средство, което е предварително обозначено и функционира автоматично в отсъствие на контролен орган. 

В конкретния случай, превишението на разрешената скорост е констатирано с мобилно техническо средство, но не е съставен АУАН, в който да се обективират фактическите констатации на контролния орган, с цел гарантиране правото на защита на наказаното лице към момента на установяване на нарушението. 

Налице е и друго нарушение на изискванията на цитираният по-горе текст от закона, изразяващо се в установяване на нарушението в присъствието на контролен орган. Настройването на системата за видеонаблюдение за работа в автоматичен режим означава, че то е било монтирано на лек автомобил, в който се е намирал и контролен орган, т.е. налице е субективен фактор, който изключва приложението на съкратеното производство, уредено в закона. 
Жалбоподателят правилно се позовава на цитираното по-горе тълкувателно решение, съгласно което издаването на електронен фиш, в отсъствие на законово предвидените условия в разпоредбата на чл.189, ал.4 от ЗДвП, води до ограничаване на правото на защита на наказаното лице, тъй като последното е лишено от възможността да оспори констатациите, още в момента на тяхното установяване.

Съгласно разпоредбата на чл.130, ал.2 от ЗСВ, тълкувателните решения и тълкувателните постановления са задължителни за органите на съдебната и изпълнителната власт, за органите на местното самоуправление, както и за всички органи, които издават административни актове. 

Предвид всичко изложено по – горе съдът намира, че обжалвания електронен фиш следва да бъде отменен, като незаконосъобразен.  
Водим от горните мотиви, съдът:

      Р Е Ш И:

ОТМЕНЯ ЕЛЕКТРОНЕН ФИШ за налагане на глоба Серия К, №0751352, издаден от ОД на МВР–Велико Търново за нарушение, установено с автоматизирано техническо средство, с който на Г.Г. с постоянен адрес ***, ЕГН *********, в качеството му на законен представител на собственика на МПС - „Г.” ЕООД, ЕИК: *, със седалище и адрес на управление ***, е наложена на основание чл.189, ал.4, във вр. с чл.182, ал.3, т.3 от ЗДвП глоба в размер на 150 лева, за нарушение на чл.21, ал.1 от ЗДвП, КАТО НЕЗАКОНОСЪОБРАЗЕН.

РЕШЕНИЕТО подлежи на касационно обжалване пред Административен съд - Плевен в 14 – дневен срок от получаване на съобщението, че е изготвено.

   РАЙОНЕН СЪДИЯ:

